R5dwMg/zh-wiki-yue-long huggingface dataset:
不過，有泰國媒體同網友指出，當時係足球隊員獨自先入山窿探險失蹤，教練喺家長請託底下入洞尋人，點知一齊被困。因此教練對於少年受困並冇責任，反而多得佢，班𡃁仔先至有命。被困期間，教練有安撫少年情緒，教導少年正確嘅求生知識，仲分自己嘢食畀學生，噉先成班捱到救援大隊來到。
近水灣泳灘，香港泳灘之一，喺荃灣近水灣，喺汀九以東，油柑頭以西，青山公路十咪半，英文叫Approach Beach。行政上歸荃灣區。設施有泳灘、燒烤場。歸康樂及文化事務署管。泳灘受過污染，曾停開，後尾水質改善，喺2011年6月15號重開。
鍾偉強係香港歌手同作曲作詞人，1977年喺麗的電視《亞洲業餘歌手大賽》力壓張國榮《American Pie》攞冠軍，曲詞作品有《朦朧夜雨裡》等等。後來轉行做保險。2012年同2013年分別參加節目《激情唱響》同《中國好聲音 》而喺中國內地引起關注。
響聖人考之中，聖佐治係羅馬帝國一個士兵，亦係一個基督敎殉道者。係東正敎裏面好重要嘅聖人。聖佐治屠龍呢個傳說亦都廣為流傳。佢係多地嘅主保聖人，好似英格蘭、埃塞俄比亞、格魯吉亞、黑山，卡坦隆尼亞。唔單止國，佢都係好多職業同組織嘅主保聖人。
樂家姊妹 係香港樂壇一對孖生姊妹花組合。家姐鮑樂德，妹妹鮑家德。兩姊妹十歲已經登台。1972年正式成立嗰陣佢哋只得十三歲。佢哋主要以演唱英文、粵語、國語歌為主。1974年往日本，因為日本歌同日文都流利，所以發展得唔錯。
KZ·譚定安喺第四個禮拜嘅海選入面表演咗一隻爵士風格歌《Somewhere Over the Rainbow》，並被認為係早期參賽者入面最受歡迎嘅表演。喺攞到所有導師嘅讚賞後，佢被要求再唱多次。喺第二輪嘅表演入面，譚定安揀咗美國嘻哈樂團Fugees嘅《Ready or Not》去唱，展現咗自己嘅說唱功力，並再次攞到導師們嘅讚賞，導師涅維拉甚至大聲講話「一位喺迪戈斯出世嘅明星」。
譚定安嘅海選視頻被上傳到YouTube後，就好快喺網絡度傳播。但係視頻收睇人數就到100萬嗰陣，個段視頻就因版權問題而被刪除。喺訓練營階段，佢唱咗APO Hiking Society嘅《Mahirap Magmahal ng Syota ng Iba》，喺晉級全國20強後就喊。
喺「導師之家」階段，譚定安唱咗Lori Lieberman嘅《Killing Me Softly with His Song》。喺第九個禮拜比賽入面，譚定安嘅排名第一次同隊友瑪麗亞一齊掉落到尾兩位，但佢最終安全。
2013年1月7號，譚定安以一隻《Scared to Death》參加《Himig Handog》比賽。隻歌嘅MV由聖道頓馬士大學執導，並喺2月2號喺Myx電視台首播。2月24號，喺亞洲購物中心體育館搞嘅《Himig Handog》總決賽度，譚定安現場唱咗呢隻歌。
最終，呢隻歌攞到第四名，並同時攞到最佳菲律賓流行音樂情歌類第四名，之歌嘅創作者都因為咁而攞到10萬比索嘅現金獎勵。4月21號，譚定安作為Side A樂隊嘅演唱會嘉賓到北美做巡迴演出。5月2號，譚定安出咗專輯《KZ·譚定安》，專輯由喬納森·曼納洛做製作人，主要收錄原創歌，亦有少量嘅翻唱歌。
2014年1月11號，譚定安喺音樂類遊戲節目《歌唱蜜蜂》入面連續唱對四隻歌，並攞到100萬比索嘅獎金。喺節目度，譚定安喺前兩輪未出現任何失誤，並最終贏到同Frenchie Dy同埋Sitti嘅決勝局，而佢哋喺成場比賽入面都冇任何失誤。
2018年2月，加盟湖南衛視《歌手2018》、為第二位踢館歌手，喺第二輪淘汰賽同踢館賽分別憑住《Rolling in the Deep》同《你不知道的痛》組曲以後兩場綜合成績第三名踢館成功，跟住喺第三輪遭到淘汰，之後喺突圍賽演唱《給孩子》以第七名突圍失敗。
大階，西方字母書體一類，相對於細階而言。大階特徵，隻隻字母、都喺上下兩條平行綫限住，高度一樣。而且，筆劃多數都直。字母之初，只有大階，無細階。小階係好後期先出現。小階筆劃曲綫較多，亦較易書寫，日常漸漸代替咗大階。
西林寺，減筆西林，係香港一寺，喺沙田上禾輋村，離沙田火車站無遠山上。一九二三年梁子衡起，舊日寺內有唔少和尚。附近萬佛寺祖師月溪法師，亦曾駐西林寺。間寺曾經有如遊樂場，遊人甚多，及後一度荒廢。現已爲商人經營，擺骨灰龕爲業，面目全非。
建寺人梁子衡，法號浣清，原籍廣東南海。按寺嘅講法，梁氏先後妻妾九人，頭三個喺中國死咗。其後梁氏來港發展。二十世紀初，經營西鄉園素食館，有兩舖，一者喺九龍城啟德機場附近，另一喺旺角砵蘭街。一九二三年，佢喺現址起西林寺，亦執咗兩間舖，成西林主持，法號浣清。
西林寺曾爲郊遊勝地。二十世紀六十年代，寺廟似遊樂場，有園林勝景，飲食玩住都有。旁邊先天道安老院都有園林，一併遊玩。寺內香火鼎盛，齋菜聞名。寺前西林路有唔少食肆，每每假日，相當熱鬧。亦有不少人拍戲取景。
一九八〇年，西林寺主持浣清大師去世，於是有人出售西林寺予泰國財團，齋菜生意亦結束，寺內神位亦移走，自此旅遊勝地不再。泰國財團想改土地用途，香港政府唔准，因擱置荒廢而失修。。二〇〇四年，沙田區議員曾提出重建西林寺爲旅遊地，因土地屬私人物業關係，而無法實行。
二〇〇六年，香港商人莊氏，斥資逾三千萬港元購業權，計劃重建西林寺為旅遊地，並成立西林基金會負責重建。二〇〇九年十月，改建完工，但結果改建成五幢骨灰龕堂，三千骨灰位，與寺廟舊貌，大相逕庭。地政總署勒令該寺停止經營骨灰位，是以違反地契。
喺英國殖民期間，咖啡山亦被叫做Weld Hill，得名自1880年至1887年間擔任海峽殖民地總督嘅Sir Frederick Weld。喺1867年至1874年嘅巴生內戰，呢度亦曾經係雪蘭莪蘇丹喺曼特寧氏族對峙時嘅堡壘山，依家仲保留住一條長大約5公尺嘅地底密道，見證咗當年內戰事蹟。
咖啡山係依家吉隆坡市中心唯一一笪地方保留住原始熱帶雨林，呢片原始雨林依家屬於吉隆坡森林生態公園嘅一部分，佢早喺1906年畀政府憲報為永久森林保留地，亦係馬來西亞半島最早嘅森林保留地，當時嘅土地面積有17.
吉隆坡森林生態公園喺安邦路同拉惹朱蘭路交界處，係市中心鋼骨水泥森林嘅「綠肺」，園區入面栽種咗各種珍稀嘅植物同花卉，其中包括攀藤植物、蕨類植物同罕見嘅草藥等。巨型嘅熱帶樹木，例如紅木同龍腦香木亦可以喺呢度揾到。
園區入面有唔少條路以樹木嚟命名，其中包括沈香路、匹那拉罕路、坡壘屬路等。園區入面常見嘅動物有馬騮、松鼠同其他小型嘅爬蟲類、哺乳類以及鳥類。喺1970年代，曾經喺山坡上起咗一條纜車通去咖啡山山頂，當時人可以搭纜車，喺高空鳥瞰吉隆坡熱帶雨林嘅面貌，嗰條纜車喺80年代已經停止營運。
學校喺1960年9月開辦，但開辦咗6年後因文革爆發而停課，直到1969年先至恢復返。1985年成立咗第一屆教育代表委員會嚟實行民主管理同監督。2003年，學校昇格做海珠區一級學校，重喺2年後成為廣州市一級學校。
2010年3月，學校改名做海珠區實驗中學兼重新定咗教學目標。2011年7月，因為海珠區教育部門要整合教育資源而將95中併咗入去，半年後又昇格做廣東省一級學校。2013年先後定咗海珠區第一批初中義務教育階段特色學校同廣州市第一批11間義務教育階段嘅特色學校，同年亦改名做海珠區外國語實驗中學。
法蘭西第五共和國係1958年10月4號起喺法蘭西地方實行嘅共和政體，取代1946年建立嘅法蘭西第四共和國。受制於1958年9月28號由全民公投通過，同年10月4號實施嘅憲法。法蘭西第五共和國由戴高樂建立，佢亦獲選做第一任總統。
李慧娜，藝名「拿拿淋」或者「拿拿林」，女性，香港電台前助理監製同埋節目主持人。試過畀人告涉嫌用佢朋友名義呃電台撰稿費，表面證供成立。李慧娜原先喺香港電台嘅工作範圍就係要包括呢單案嘅資料搜集同埋撰稿。後來裁判官鑑於控方畀唔出足夠證據，所以裁定六項罪名全部唔成立。
康森貴將一個大肚婆送錯咗去第二間醫院，令到過氣女歌星徐半香嘅靈魂錯過咗投胎時間。徐半香為咗報復而千方百計騷擾康森貴嘅生活，但係徐半香受到康森貴嘅前世朱錦春阻撓，徐半香剪咗朱錦春嘅辮令佢失去法力。徐半香繼續同康森貴作對，但係最終對佢產生感情。
新會商會學校嘅畢業生可以以一條龍入讀南區新會商會陳白沙紀念中學。不過唔少同學都可以通過派位及面試入到名校皇仁書院、香港華仁書院、大坑真光中學、英皇書院、聖約瑟書院、英華女學校、聖士提反女子中學、金文泰中學。
豬油撈飯係起源自舊時中國平民嘅菜式，因為冇錢買肉食，就會將豬油同豉油撈落飯度食。撈咗豬油嘅飯會變得香口惹味，唔使其他餸菜都可以就噉食晒。隨住大眾生活水平提升，加埋比較著重健康意識，豬油撈飯依家已經好少見，通常只係喺賣懷舊菜式嘅食肆出現。
國民聯盟，簡稱國盟，係喺2020年馬來西亞政治危機中成立嘅政黨聯盟。喺馬來西亞下議院222席當中佔有113席，由土著團結黨、國民陣線、伊斯蘭黨、砂拉越政黨聯盟同沙巴團結聯盟組成，由慕尤丁出任馬來西亞第八任首相。
隨住第16任馬來西亞最高元首蘇丹阿都拉委任慕尤丁為馬來西亞第八任首相，國民聯盟亦隨之成為馬來西亞嘅執政聯盟。2021年，國盟因執政聯盟內部分歧而倒台，國民陣線嘅依斯邁沙比里成為首相，但國盟仍然係執政聯盟入面。
暗喻係種修辭手法，即係指話兩樣嘢一樣，暗啞底、隱晦噉指出兩樣嘢相似嘅比喻。暗喻會用到具等如之意嘅喻詞，將比喻對象，同用嚟比喻嘅嘢連接住。喺粵語入面，暗喻喻詞通常會用「係」。有時，尤其係喺文言文，暗喻嘅喻詞會省略唔明講，但係意思仍然隱含喻詞，呢種用法有時會叫做略喻，不過好少會噉講。
甘尼·伊斯特迪喺出世嗰時患咗先天性骶髂發育不全而喺半歲時被截肢，期間先後做過兩次手術，最後喺髖關節留返凈低嗰兩隻「腳」響度。出院之後佢雖然接受過裝假肢同輪椅嚟輔助行路，但佢冇接受，而係用兩隻手或滑板嚟行路。
出世初期雖然醫生話甘尼最長命凈去到21歲到，但1997年，喺日本嘅《滑板上嘅天使》同《Love Again》呢兩本書詳細介紹咗佢嘅生平同勵志史。2010年，37歲嘅甘尼喺星加坡旅遊生活頻道播出嘅《半身人》節目出現，亦引起星加坡當地媒體關注。
元朗行人天橋系統係香港一條計劃起嘅行人天橋系統，係嗰時嘅行政長官曾蔭權喺2009年透過《施政報告》提出嘅計劃，大致上係喺元朗市中心青山公路元朗段起行人天橋系統同行人專用區，覆蓋元朗市中心入面人流特別暢旺嘅街，用嚟改善元朗市中心嘅行人同車輛嘅交通情況，同埋達致綠化同粉飾周邊環境同減低環境污染。
部分中國遊客被批評行為包括大聲吵鬧、不停問重覆問題、對當地景點歷史唔感興趣淨係顧住影相、唔顧衛生、隨意移動甚至破壞擺設品。就算去到一啲講到明要細聲或者唔畀影相嘅地方，佢哋都唔識尊重。另外，有啲中國遊客去旅行參加嘅亦只係低價、甚至係零團費嘅旅行團，對當地經濟效益有限但就做成人滿之患，影響當地民生。
未央宮，宮之一，喺漢長安，相當於今日中華人民共和國陝西省西安市未央區。漢皇帝劉邦時建，劉邦在位七年時，開始起，九年時完成，雖則叫做宮，實情係皇城，宮牆就係城牆。未央宮所在嘅長安，未央宮之外，好長時間係無城牆。
未央宮，起喺秦章臺嘅地基上，由蕭何負責建宮，以當時習慣，宮要起喺夯土之上，高過周圍，以便防守。宮長方形，共分前殿、椒房殿、官署、少府、石渠閣、天祿閣、滄池等主要建築，宮牆四周開咗正門同掖門，宮牆四角有角樓。
冷戰期間，响鐵托領導下嘅南斯拉夫行咗同其他東歐社會主義國家唔一樣嘅路線，既有偏向自由化嘅經濟體制、政治氣氛同埋言論自由，亦唔參加北約同華約兩大軍事聯盟，反而同印度、埃及、印尼同埋拉丁美洲國家創立咗唔結盟運動組織，重擁有領導地位。
，又嗌田野生態旅遊養生園，簡稱田野生態養生園、田野生態觀光園、田野生態園，係中國廣西北海嘅有現代化科技農業示範、睇熱帶生果花木、採摘、釣魚、餐飲、娛樂、休閒喺埋一齊嘅綜合型農業生態園區，2005年4月25號喐手起，2006年9月28號起好，位置喺銀海區銀灘鎮銀灘大道嘅中間位。
十字架運動場又稱新辛尼特體育場、聖彼得堡體育場，係俄羅斯聖彼得堡十字架島西部一座體育場。2017年秋季起作為聖彼得堡辛尼特足球會嘅主場。體育場原計劃喺2008年12月完成，後來改為2011年底。最終喺2017年啟用。
深圳大劇院係中國廣東深圳嘅建築，1984年動工，1989年起好，位置喺南山區深南中路同紅嶺中路嘅交界。佢亦係深圳特區成立初期，政府出錢起嘅嘅「八大文化設施」之一。1992年因為辦過深圳大劇院藝術節而出名。
嘉峰臺係香港房屋委員會嘅私人機構參建居屋屋苑，由香港房屋委員會同新世界發展聯合發展，喺香港九龍牛池灣，近瓊麗苑。屋苑總共有五棟樓，喺2003年起好。2004年，香港特區政府用14億港紙向新世界發展回購屋苑所有單位。
六一八雨災之後，香港各界紛紛發起捐款賑災活動。6月24號無綫電視搞咗六一八賑災義演，請影星李小龍、陳寶珠，粵劇名伶任劍輝、白雪仙、麥炳榮、鳳凰女、新馬師曾、梁醒波、陳錦棠、任冰兒、許英秀等等，重有全台電視藝員同歌手，係香港電視史上首次馬拉松式直播籌款活動，播足12個鐘，一共籌到900萬，打破香港開埠以嚟籌款嘅紀錄。
Netscape Navigator 係網景公司推出嘅網頁瀏覽器，響1994年推出，曾經係世界最多人用嘅瀏覽器，之後響微軟用Internet Explorer競爭之下，用者大減，最後響2007年推出最後一版。
《衝出康普頓》係一部2015年嘅美國電影，由F. Gary Gray執導，O'Shea Jackson, Jr.、Corey Hawkins、Jason Mitchell、Paul Giamatti主演。
李汶靜中小學就讀瑪利諾修院學校，1980年喺香港大學英文系畢業。1981年1月1號加入無綫電視新聞部，先後做過中文台同英文台記者、新聞主播，以及公共事務部嘅節目主持同監製。佢曾經參與採訪唔少重大新聞，包括中英就香港前途談判。
佢喺1993年到1995年之間轉職香港有線電視，1995年返翻無綫新聞，擔任採訪同新聞報道嘅工作。佢參與嘅新聞節目攞過好多國際獎項，其中1995年佢策劃同採訪嘅《「終戰」五十年》，以日本二次大戰投降五十周年為主題，攞到國際新聞界有名嘅皮博迪獎。
六四事件之後，1990年，無綫電視派李汶靜同袁志偉訪問中國國務院總理李鵬，分別負責英文同中文部分。上頭寫好咗啲一味擦鞋嘅問題，但係李汶靜自己準備入肉問題。無綫高層「傳話落來，如果唔跟足劇本就唔好做」。
結果李汶靜唔做，袁志偉兼做翡翠台同明珠台嘅訪問。李汶靜重無聲抗議，「同李鵬握手時，特登側頭擰轉面唔望佢」，「消息傳到香港個個都話好」。當時做無綫新聞部主管嘅黃應士「向來愛錫佢，嗰次維護佢，壓力一定有。
1986年，九巴開始引入11米巨龍巴士。1986至1994年間，九巴買咗371架11米巨龍，但係由於1990年至1991年嘅一批共50架巴士嘅其中一副底盤喺於運送時損毀，得49架投入服務，所以合共有370架。
1990年，九巴引入一架11米巨龍冷氣巴士嚟試。之後九巴開始引入丹尼士巨龍冷氣巴士，包括喺1991至1997年引入多359架11米巨龍冷氣巴士、1993至1999年引入235架9.9米巨龍冷氣巴士、1997至1998年引入170架12米巨龍冷氣巴士。
隨住九巴車隊更新嘅進度，全部12米冇冷氣巨龍已經喺1997至2003年退役，而11米冇冷氣巨龍除咗兩架喺1994年以及1999年提早退役之外，其餘嘅喺2002至2012年退役。11米冷氣巨龍有4架因交通意外而提早退役，其餘嘅亦喺2007至2015年退役。
兩架12米冷氣巨龍因交通意外或者燒車而提早退役，其餘嘅喺2015至2016年退役。兩架9.9米冷氣巨龍因交通意外而提早退役，其餘嘅亦自2011至2017年退役。九巴旗下嘅丹尼士巨龍退嗮役之後，佢嘅車隊亦全面低地台化。
1982年，中華巴士接收咗兩架12米丹尼士禿鷹嚟試，佢哋分別配都普金屬部分車身同埋亞歷山大車身，兩架都係得兩隻門。其中配都普金屬部分車身嗰架曾經係全港載客量最高嘅巴士，載到171人，個紀錄到今時今日都冇巴士打破到。
不過中巴揀咗買三軸嘅都城嘉慕威曼都城巴士，去到都城嘉慕威曼業務喺1989年完咗至開始買丹尼士禿鷹。中巴喺1989至1990年間引入46架12米禿鷹，同埋喺1990至1991年間引入28架11米冇冷氣禿鷹。
新巴將其中一架油上「新巴最後一架熱狗」特別色，並喺2002年8月17號新巴冇冷氣巴士嘅最後一日出席遊車河活動。最後兩架退役嘅冇冷氣11米禿鷹都俾人保留，一架返咗英國，而DM28就由新巴保留，不過DM28喺2004年連同多架冇冷氣11米禿鷹一齊俾人拆咗。
城巴自1993年開始訂購丹尼士巨龍冷氣巴士，佢哋都係配都普金屬部分車身，但同九巴同埋中巴嗰啲唔同嘅，係城巴嘅都普金屬部分車身係用闊啲嘅前門，車頭用類似亞歷山大R型車身嘅設計，而車身裝嵌就係由葡萄牙嘅Salvador Caetano搞。
2000至2002年，城巴將一架10.3米巨龍改裝成全球首架三軸雙層冷氣無軌電車。另有一架10.3米巨龍喺2002年9月焚燬報廢。至於其餘嘅丹尼士巨龍，10.3米版喺2011至2014年陸續退役，而12米版就喺2012至2015年陸續退役。
1992年，英國Stagecoach集團買入10架11米丹尼士巨龍巴士，全部編配去馬拉維。1995至1996年Stagecoach集團買多20架11米丹尼士巨龍巴士，並投放去肯雅。後來，全部喺肯雅行駛嘅巨龍被運返英國，並喺1998至2000年重新投入服務。
公明黨同宗教團體嘅關係一直係俾人非議嘅地方。公明黨同日本宗教組織創價學會關係密切，可以話係公明黨嘅母體。早年創價學會甚至會干預公明黨嘅人事安排，俾人指控違反「政教分離」嘅戰後日本憲法精神。後來公明黨搵咗啲唔係創價學會嘅人加入，去溝淡宗教色彩。
1993年，公明黨聯同其他七黨組成「非自民非共產連合政權」，成功以些微差距令自民黨首次下野，公明黨第一次參與執政。但係唔夠一年，政權內部意見分歧，社會黨同新黨先驅重走去同自民黨組閣。公明黨喺執政10個月後就要落台。
一個馬來西亞係馬來西亞第六任首相納吉阿都拉薩喺2009年上任時所倡導嘅政治理念，納吉表示佢所傳達嘅理念係要將國內唔同種族人民嘅地位同權益都係公正平等，彼此之間能夠同沾惠益，團結一致。同時佢亦呼籲內閣、政府部門同公務員以促進種族和諧同國家團結，提升工作效率為目標。
官方logo同口號係同一個馬來西亞概念同時間推出。Logo係一個「1」數字符號，其中包含馬來西亞國旗同馬來西亞一詞。總理府部長T Murugiah表示，政府喺2010年花費咗3,800萬令吉宣傳前總理納吉嘅一個馬來西亞概念。
納吉嘅2010年預算包括為50間醫療診所提供資金，以提供針對疾病同受傷嘅基本醫療服務，例如發燒、咳嗽、感冒、傷口同割傷、糖尿病同埋高血壓。馬來西亞公民只需要畀1令吉治療同醫藥治療費用。非馬來西亞公民收費係15令吉。
5000萬令吉嘅合約授予畀一間叫Tricubes Bhd嘅公司去運作一個馬來西亞電子郵件項目，呢個係政府嘅社交網絡項目一部分，呢個項目將會向公眾提供免費電郵帳戶，方便同政府溝通。Ratak Seri Najib Razak喺2011年4月宣佈「一個馬來西亞」電子郵件項目，呢個係政府經濟轉型計劃一部分，佢話將會對國民總收入喺2015年前產生3,900萬令吉。
一間國有企業一個馬來西亞發展有限公司係由Terengganu Investment Authority主權財富基金重新改名。通過納吉嘅努力，呢間公司專注於能源、房地產、旅遊同農業綜合企業領域嘅戰略發展項目。
喺2011年，「一個馬來西亞」專營店擴展做一間雜貨店專營店，叫做「Kedai Rakyat 1Malaysia 」，第一間店喺吉隆坡格拉那再也線嘅格拉那再也站。呢間特許經營店目係畀讓低收入社群獲得更加平嘅食品同減輕佢哋嘅負擔，令馬來西亞人更加接近一個馬來西亞嘅意念。
推行一個馬來西亞青年基金係為青年人提供財政支持，以支持年輕人開展培育國家部門嘅創新項目。根據馬來西亞喺2010年通過嘅預算，呢個基金已撥款2千萬令吉。呢個基金係由Barisan Nasional Youth Lab提出嘅。
前總理納吉努力放寬政府政策，喺一個馬來西亞入面建立一個更加開放嘅政策去所有種族，導致支持馬來人至上嘅馬來人團體土著權威組織尋求對呢個政策進一步澄清，因為佢哋擔心一個馬來西亞會破壞馬來人或者土著喺馬來西亞享有嘅特權。
一個馬來西亞email畀市民同埋反對派人民聯盟批評係嘥錢，而Tricubes更加曾經陷入財務困境。喺市民嘅強烈抗議之後，納吉不得不回溯話呢個係一個私營部門嘅舉措，接受電子郵件帳戶係自願性質。喺Facebook入面有針對呢個項目組織咗抗議活動。
收到好多投訴，同喺馬來西亞各地大型超市出售嘅雜貨相比，喺KR1M出售嘅雜貨價格會貴啲。有人指控佢哋嘅產品生產線質素好差，當中包括細路仔奶粉、新鮮牛奶、煉乳、甜煉乳、蠔油、果醬、罐頭雞咖哩、芒果cordial、ghee compounds、花生、奶油花生醬、香脆花生醬同埋罐頭番茄汁沙丁魚。
2011年12月22號，雪蘭莪州地方政府研究常務委員會主席劉天球宣佈禁止喺雪蘭莪州廣告牌上面使用一個馬來西亞徽標，佢話一個馬來西亞概念係出於政治動機，禁止展示出於政治目嘅廣告。但係，雪蘭莪州政府取消咗使用一個馬來西亞徽標嘅禁令，因為禁令政策損害應該喺雪蘭莪州實行嘅民主價值觀。
白田邨，香港一公共屋邨，喺九龍白田。邨最早叫白田新區，一九六九年入伙，後稱白田下邨。一九七一年另開白田政府新邨，後稱白田上邨。一九八四年合稱白田邨。一九九〇年開始重建。重建首批一九九三年入伙，最後一批二〇〇四年入伙。
陳宜倩，台灣性別研究學者，依家係世新大學性別研究所教授。佢不時會就一啲台灣性別意識的議題接受媒體訪問同埋撰寫投稿文章，因而得到一啲媒體關注。另外，佢亦曾經獲法院同唔同機構邀請，進行性平議題相關工作演講。
佢關注司法改革、職場性騷擾同性平議題，認為不論男、女、雙性或跨性別認同，都理應享有同樣嘅權利。佢又關注政治人物厭女、恐同言論，並曾經同民進黨立委范雲、香港民主黨性別平權委員會委員梁詠恩等人多次召開記者招待會，表達對呢啲言論嘅關注。
坪洲體育館，香港室內體育館之一，喺坪洲寶坪街六號，坪洲市政大廈，另一邊為露坪街，英文叫Peng Chau Sports Centre。行政上歸離島區。設施有籃球場、排球場、羽毛球場、壁球場、活動室、健身室。
南怡島係南韓江原特別自治道春川一個半月形嘅內陸島，面積0.46平方公里，位於首都首爾東面63千米，京畿道同江原特別自治道交界處，係1944年起清平大壩嗰陣時附近畀江水浸徂而形成。好多南韓偶像劇都喺爾度攞景，包括2002年由尹錫湖導演，裴勇俊同崔智友主演嘅《冬季戀曲》。
卡爾·賓茨，全名係卡爾·費德列·賓茨，係德國嘅汽車設計師同工程師，巴登－烏騰堡卡爾斯魯厄梅爾堡人。喺1879年發明咗世界第一部單缸煤氣發動機，重喺1886年1月29號順利整到世界第一部汽車。1926年同戴姆勒公司合作，同平治公司合併。
鋼鐵雄心係一個戰略電腦遊戲，由Paradox Development Studio開發，主要遊戲程式員係Johan Andersson，Strategy First發行。背景係1936年至1948年嘅第二次世界大戰時期。
喺2021年4月，中卓醫務涉及一單打錯武漢肺炎疫苗嘅醫療事故。當時政府正喺香港一啲體育館同其他地方安排市民接種武漢肺炎疫苗，而由中卓醫務營運、喺九龍灣體育館嘅接種中心，職員幫一名本來預約打BioNTech嘅55歲患癌外籍人士，打咗中國科興疫苗。
事主話當初揀接種BioNTech疫苗，係因為佢接受化療同患有白血病會降低疫苗效用，如果接種保護率唔高嘅科興疫苗，擔心保護率所剩無幾。香港醫院藥劑師學會會長崔俊明直指事件離譜，認為最少應該向佢哋發警告，如有嚴重事故應考慮停止合作。
詠彩繽紛係香港退役競賽馬，為澳洲2010年9月出生嘅棗色閹馬，係香港著名練馬師蔡約翰嘅明星馬之一。馬主羅德榮以$65,000.00澳元買入咗馬匹，響2014年11月正式喺香港出賽，2018年2月1號退役。
佢贏咗2015年10月1日的慶典盃，喺香港三級賽跑1400米。詠彩繽紛嘅主要對手係大印銀紙、和順超影、美麗之星。賽事一開始，美麗之星放出，詠彩繽紛第4。轉入直路最後200米詠彩繽紛過咗和順超影，大印銀紙力追，詠彩繽紛最後以半個馬位贏得賽事，第2名係大印銀紙，第3名係50倍大冷門好健康。
音樂上，八分音符嘅音符時值係全音符嘅八分之一。佢嘅長度係四分音符嘅一半，十六分音符嘅兩倍。佢個樣係實心卵形，加支柄，柄尾右面加條尾。如果響中間綫以上，柄向下，條尾彎上。中間綫或者以下，柄向上，條尾彎落。
1985年，林偉強參選立法局「新界南」落選。1988年獲港英政府委任做太平紳士。1988年至1991年期間，林獲港英政府委任做立法局議員。1991年，林參選區域市政局選舉落選。1996年，林參選臨時立法會落選。
1998年，林聯同其他鄉事派人物參選立法會新界西直選，但都落選。2004年，劉皇發由立法會鄉議局功能組別，改循區議會功能組別出選，將鄉議局議席讓畀林偉強。鄉議局主席劉皇發嘅妹夫薛浩然亦曾經考慮與林角逐該議席，但其後俾劉勸退，以免造成鄉事派內訌。
而呢個樂隊喺Totally Frank嘅節目入面扮過他莎、查理、富羅同埋尼芙。不過呢個樂隊嘅真名成日喺出面演出嗰陣用。而花名凈係喺佢當地嘅節目入面用。不過呢個樂隊喺2005年出咗道之後凈係發佈咗1鉼歌带就冇繼續出喇，因為喺2006年9月11號，佢間所屬唱片公司話唔睬佢哋，結果搞到樂隊解咗散。
布碌崙博物館係美國紐約布碌崙區一間綜合性嘅藝術、歷史博物館。佔地560,000平方英尺，博物館嘅實際容量係紐約市第三大，收藏咗大概一百五十萬件藝術品。佢著名收藏品包括古埃及藝術品同好多現代藝術品，建築風格係布雜藝術。
呢條高速嘅靈峰桂粵界收費站屬廣東同廣西嘅交界，出入口有關卡查車及睇下有冇喺越南嚟啲人蛇。喺通車之後，靈峯桂粵界一直有實行過轉換八桂行卡及粵通卡嘅收費站，不過喺2020年1月1月取消咗省界收費站後，呢個措施亦正式取消。
《香港人在北京》，係香港電視廣播有限公司製作嘅時裝都市電視劇，由陳展鵬、吳若希、洪永城、戴祖儀領銜主演，並由蔡潔、傅嘉莉、吳業坤、陳星妤、麥長青、梁漢文、林偉、袁潔儀、鄧伊婷、彭懷安同吳沚默聯合演出，編審陳翹英，監製鍾澍佳。
保羅寫羅馬書係為計劃訪問羅馬教會嘅事做準備。保羅嘅計劃係先喺羅馬信徒中工作一段時期，然後等佢哋幫助繼續前往西班牙。佢解釋對基督教信仰嘅了解，同呢個信仰應該點樣喺信徒生活裏面實踐。呢卷係保羅對佢傳嘅信息解釋得最詳盡嘅一封信。
保羅進一步發揮呢個主題，無論係猶太人定係外邦人，都一定要稱義。世上嘅人都處喺罪嘅權勢下，只有相信耶穌基督先可以稱義。跟住，保羅描寫人同上帝有呢種關係之後將獲得與基督結連嘅新生命。信嘅人得稱為義，上帝嘅靈使佢從罪同死嘅權勢得到釋放。
香港人不時借用英文近音字母「D」代替，例如將「快啲」寫成「快D」。原因有幾多，有啲人認為「啲」係有音無字，而且因為香港俾英國統治過，居民嘅第二語言多數係英文，又習慣中英夾雜寫嘢，亦比較少人學過點寫粵語字，甚至貪方便，所以就借用「D」。
另外有啲廣州人認爲「啲」係香港人自創嘅新字，認爲係錯字，正字或本字係「尐」，呢個講法係唔正確，首先「啲」早於明末清初已經出現，而且「啲」嘅讀音係di1，但「尐」嘅讀音係zit3，尐嘅反切係「子列切」，反切上字取聲母，下字取韻母，切出嚟嘅音就係zit，讀音都唔啱，所以無可能係本字或正字。
新加坡總理李顯龍有啲政策同言論被視為對中國友善。例如，喺全球各地政府都開始對華為有所保留，甚至因為華為嘅違法手段有相應制裁措施嘅時候，佢就曾經喺2020年7月話新加坡唔會排除華為。佢又曾經公開讚揚習近平，亦呼籲過美國唔好同中國衝突，又支持北京未經諮詢或香港人同意，強行落實嘅《港版國安法》。
另外，外交部前常任秘書比拉哈里喺香港反送中運動入面，批評香港年輕嘅示威者，話佢哋「近乎愚蠢到了極點」，仲強調「近乎」，因為呢啲示威者嘅愚蠢行為持續超出佢嘅預期。新加坡總理李顯龍亦曾經話，示威者提出嘅「五大訴求」意義在於羞辱並推翻特區政府。
有啲人並唔認同呢啲指控。例如新加坡草根書室董事林韋地就曾經喺聯合報嘅網上版評論，指台灣人明顯接受有關資訊95%都係來自當地嘅華文媒體，但呢啲媒體喺新加坡或者馬來西亞，都並唔係台灣人想像中咁樣佔嘅多數，甚至係親中媒體同中共外宣對新馬嘅敘述，同現實好大嘅差距。
方敏婷2012年喺香港神託會培基書院度畢業，2016年喺恒生管理學院英文系畢業。同年，佢間模特兒公司派咗佢同另外兩位模特兒參加viuTV嘅《美選D.n.A.》選美真人騷節目，不過得佢一個入圍唔到最後廿強。
《大亨小傳》係一部2013年美國愛情電影，由Baz Luhrmann做導演，改編F. Scott Fitzgerald嘅1925年同名小說《大亨小傳》。主演係里安納度狄卡比奧、杜比麥奎爾、嘉莉慕萊根、Joel Edgerton、艾娜費莎、Elizabeth Debicki。
由1884年開始，香港天文台已經懸掛鼓形、倒三角形、圓形及三角形信號警告居民烈風將會吹襲香港，呢個就係而家八號烈風或暴風信號嘅前身。1917年，開始改用2號至5號信號，2號至5號分別代表烈風將會由北、南、東或西四個方向吹襲香港。
1931年，改為以5號至8號分別代表來自西北、西南、東北或東南四個方向吹襲香港嘅烈風。為咗唔好令到公眾混淆，由1973年1月1號開始，5號至8號風球分別由8號西北、8號西南、8號東北及8號東南四個信號代替，直到而家 。
喺2007年開始，發八號由以前只係參考維多利亞港嘅風速，變成參考香港其中八個測風站，包括啟德、青衣、長洲、沙田、濕地公園、打鼓嶺、赤鱲角同西貢。只要多過一半測風站錄得或預料錄得嘅風速有烈風程度，而且風勢可能持續，就會發出相應嘅熱帶氣旋警告信號。
船帆座係家下八十八西洋星座之一。佢響天球南部，佔天球面積 500 平方度。地球北半球來講，船帆座係春天嘅星座，即係春夜會見到。肉眼可以睇到嘅星，約莫 110 粒到。有一到四等星十九粒，即係有二等星三粒、三等星兩粒、四等星十四粒。
雷暴警告係由香港天文台發出嘅警告信號，目的係提醒市民雷暴有可能喺短時間內影響香港境內任何地方。警告發出後，警告信息會透過電台同電視台向市民廣播，亦會喺天文台嘅網頁同「打電話問天氣」系統上發佈。雷暴警告系統獨立於其他氣象警告，例如熱帶氣旋警告信號或強烈季候風信號、暴雨警告信號、山泥傾瀉警告、新界北部水浸特別報告、火災危險警告、酷熱天氣警告或寒冷天氣警告，呢啲警告可以同時生效。
喺嗰晚，上帝開始降嗎哪畀佢哋食，挨晚又有鵪鶉飛嚟，由嗰一日開始，以色列喺呢四十年每日都係以嗎哪作為糧食，一路冇停過。嗎哪喺夜晚隨住露水降喺營度，形狀好似白霜嘅小圓形物體，以色列人叫呢啲嘢做「嗎哪」。形狀好似芫荽子，又好似珍珠，係白色嘅，味道好似用蜜糖整嘅餅。
每日朝早，以色列人將嗎哪執起，直接食，或者用研磨整碎，喺鍋度煮，又整成餅，滋味好似新油。嗎哪只可以保存一日，如果留到第二日就會生蟲發臭，但喺安息日會暫停降嗎哪一日，所以喺每個禮拜嘅第六日嗎哪會降雙倍分量，同可以保存兩日，第二日都唔會變壞。
而車站嘅收費區喺1號綫站廳嘅西南邊、5號綫嘅月台東邊同轉車通道都俾人行通道、車站商舖圍住嗮，由於三個站廳之間凈係可以用轉車通道接埋一齊，所以各個站廳嘅免費區係唔連埋一齊嘅。而車站嘅商舖方面，都喺嗮1號綫嘅站廳嗰頭。
呢個站一共有7個出入口，分別係A、B、C、D、E1同埋E2、F。其中A出入口同B、C、D同埋E1、E2、F呢6個出入口之間分開嗮，冇連埋一齊。從2017年11月17號開始實施嚴格安檢制度之後，除咗往返B同C、及E1同E2出入口之間毋須接受安檢之外，其他出入口之間當成過街通道往返嘅話，都要接受人過安全門、物過X光機、液體過檢測儀嘅制度。
喺1987年，嗰時嘅廣州市人民政府準備引入德國資本嚟起地鐵而出現嘅四個方案入面，其中方案1就講咗家陣1號綫嘅樣。嗰時1987年嘅第一、二份規劃都冇經過中山一路嗰邊，直到1988年份規劃改行中山路一帶時，喺中山一立交附近整咗「楊箕村站」出嚟，喺東山口同楊箕村之間亦整埋「梅花村站」。
呢個站喺1號綫開通期間，有A、B、C，D四個出入口。以前A出入口直接連去1號綫站廳，但2005年起緊5號綫時臨時封咗A出入口，直至2009年12月28號開通咗5號綫之後去唔到其它出入口嘅同時，又開埋E1同F出入口。
呢個站嘅轉車方面，同東山口站或廣州東站差唔多，一定要喺整出嚟嘅轉車通道行過去先至得。就係喺部車到咗站之後落車，出咗站廳之後行去A出口嘅方向一直行，行到第條線嘅站台之後落去就得喇。而轉車通道嘅周圍重整咗柜式空調嚟費事話點解條通道鬼咁熱噉。
香港基督教協進會係由香港華人基督教聯會、中華基督教會香港區會、救世軍、信義宗教會、循道公會、衛理公會、香港浸信會聯會、聖公會、基督復臨安息日會等教會，同香港中華基督教青年會、香港基督教女青年會等基督教團體同埋部分外國同工聯合發起。
都市聯通係加拿大安大略省負責策劃大多倫多及咸美頓地區嘅公共交通嘅政府機構，除咗做宏觀嘅策劃之外，亦都喺大多地區起新鐵路，並透過三間子公司營運區入面嘅部份巴士同鐵路，同埋喺 GTHA 同渥太華用緊嘅 Presto 卡付款系統。
例如佢解釋艾靈頓跨城西延綫嘅高架路段嗰陣，就有居民指佢啲圖係誤導。2022年尾，因為起安大略綫要喺奧斯古德站做工程，又就打算唔問就走去斬樹，結果安省律師公會走去申請法庭禁制令，延長禁制令失敗之後即刻有原住民團體再申請禁制令，直指都市聯通冇做真諮詢。
衛生局，OMP係專責澳門嘅醫療及食物安全以及執行政府醫療衛生政策嘅政府部門。衛生局係具有行政、財政同財產自治權嘅公共機構，並受澳門特別行政區政府社會文化司監督。衛生局轄下醫院有山頂醫院同各間衛生中心。
由阿剌伯人、腓尼基人、中國人、埃塞俄比亞人、敘利亞人、猶太人、迦勒底人同羅馬人嘅時代開始，故臨就享有好高嘅商業聲譽。喺撈中國貿易嘅推擁下繁榮嘅故臨港，着 14 世紀旅行家伊本·白圖泰提到係佢係佢廿四年嘅旅途當中睇到嘅印度五大港口之一。
1275 年受任於忽必烈幫中國服務嘅威尼斯旅行家馬可波羅以中國官員嘅身份訪問唨西海岸嘅故臨城同埋其他啲城鎮。而今喺基拉拉邦個故臨區設有由聖多默建立嘅七座教堂之中一座同埋被認爲係 Malik Dinar 揾到喺喀拉拉邦建嘅 10 座最古老嘅清真寺其中一座。
梧桐河喺永寧圍嘅西面，風水甚佳。永寧圍嘅門樓喺1744年起，用紅粉石砌成，兩邊嘅對聯係「永承吉水　寧住龍山」。因日久失修，青磚嘅圍牆已變成頹垣斷壁。圍裏面起咗三排面向東北嘅村屋，但由於隨住時代發展，圍裏面嘅傳統房屋已經無幾多剩。
性高潮係做愛或者各種性刺激期間，因為好興奮而令到陰部肌肉有規律收縮。男同女嘅高潮都係由自律神經系統控制。除上所述以外，重會有一堆自己都控制唔到嘅反應，包括若干其他肌肉收縮、發出呻吟聲、覺得好開心、神經化合物分泌……
太平清醮活動承傳咗唔少中國民間風俗同文化，近代太平清醮更吸引唔少外來人同遊客嚟睇，好似長洲太平清醮成為長洲當地一年一度嘅盛事，影相發燒友、遊客，揪熱鬧嘅人逼爆長洲，大街小巷都係人，鋪頭食肆大做生意，近年重有紀念品賣。
辦太平清醮係使唔少錢嘅事，一般每五年、七年或者十年先搞一次，幾耐搞一次視乎每個地方而定。例如長洲太平清醮會於每年嘅農曆四月舉行，而上水鄉太平清醮就每六十年先會搞一次。日期方面，打漁同耕田社區會唔同，耕田嘅新界錦田鄉多數喺農曆十月、十一月舉行，而打漁為主嘅長洲，就喺農曆四月、五月。
響1868年江戶幕府落台，明治維新得咗，所以東征軍下令將江戶改制做江戶府。響同年九月，明治天皇下令要將江戶府改名做東京府。1923年關東地震，東京府好多建築物都俾佢搞到面目全非。1927年，日本第一條地鐵線響東京府通車，爾條線就係依家嘅銀座線。
《艷屍案中案》係一部2006年法國、美國合作嘅新黑色犯罪驚悚電影，由白賴仁狄龐馬執導，改編James Ellroy嘅英文同名小說《The Black Dahlia》。主演係佐斯夏利、施嘉莉祖安遜、Aaron Eckhart、希拉莉絲韻。
香港解密，係由香港政府同中共政府經統籌進行嘅專業資訊戰之下，一個公佈同網絡人肉反對逃犯條例修訂草案運動相關人物、傳媒記者個人隱私資料嘅網站。網站成立目的，係透過傳播資訊影響大眾睇法，令目標人物感到被追蹤威嚇。
網站公布左好多500個人嘅個人資料，而且佢哋嘅相都印上「暴徒」兩個字，仲附上姓名、生日同電話等資料。其中包括蘋果日報創辦人黎智英、前民主黨主席李柱銘、何俊仁同前香港政務司司長陳方安生。仲有部分台灣人嘅個資都被公開，包括台灣獨眼新聞記者陶貞穎、台灣基進黨主席陳奕齊、台灣公民陣線發起人江旻諺、台灣人權促進會秘書長邱伊翎同台北市議員邱威傑嘅助理等等
節目喺1994年5月23號開播，期間主播除記者身在現場嘅拍攝畫面係粵語之外，其他都屬普通話廣播。喺2009年底將經濟頻道改成純普通話廣播之後，新聞檔亦改成普通話廣播，令收視率一度勁跌。2010年，電視台方考慮到綜合頻道嘅午間新聞收視率太低而改成粵語播，而普通話內容都掟嗮去經濟頻道嘅《經濟新聞》入面播。
嘉諾撒聖方濟各書院係香港一間天主教英文女子資助中學，喺1869年創校，亦係意大利嘉諾撒仁愛女修會喺香港開設嘅第二間學校。校舍一直都喺灣仔半山堅尼地道9至13號，刻畫喺外牆嘅四個守護天使係學校嘅標誌，象徵忠、信、仁、愛。
喺1860年，由聖瑪大利肋嘉諾撒所創立嘅嘉諾撒仁愛女修會嘅修女，由家鄉意大利嚟到香港傳教。嗰時班修女為咗照顧灣仔平民區嘅貧困同埋失學兒童，就喺堅尼地道創辦咗聖方濟各學校，亦即係依家嘅嘉諾撒聖方濟各書院。
嗰時班修女唔單止免費教小朋友讀書，重喺同個一地方起咗一間醫院同埋孤兒院。港督參觀學校之後，好滿意學校嘅教學，就將學校納入政府資助學校，屬於香港最早期嘅政府資助學校之一。學校直到依家依然係嘉諾撒仁愛修會管理。
學校曾經喺1941年因為香港淪陷而停辦，但係班修女對辦學嘅熱情同埋決心一啲都無減退。喺二戰之後，學校喺1945年重開為聖心初中，喺1953年先至改名為嘉諾撒聖方濟各書院。由於居民對學位嘅需求不斷增加，學校嘅兩座新翼分別喺1956同埋1958年落成，為適齡女仔提供更多嘅學位。
後來，堅尼地道只剩低中學部同埋小學部校舍，其餘嘅建築物就用作嘉諾撒修院同埋明愛達言學校嘅校舍。2008年，明愛達言學校嘅校舍改建成小學部新校舍，位於中學部下面嘅聖佛蘭士街，成個小學部改建及擴建工程喺2010年完成。
鴨脷洲水月宮係喺清朝同治五年係由當地居民所起。廟裡面掛住嘅牌匾係由光緒十七年所題。由1930年開始，呢間廟就交被華人廟宇委員會打理，不過鴨脷洲街坊福利會則仍然贊助部份嘅慶祝活動。呢間廟喺1995年做過大型維修。
《人生交叉盤》係香港商業電台雷霆881響星期一至五下晝兩點到三點嘅財經節目，由陳永陸、伍甄琪聯同唔同嘅嘉賓主持，分析大市走勢同個別板塊，環顧全球金融市場動態，畀投資者掌握第一手財經消息，部署長中短線戰略。
喺規劃同起緊呢個站嗰時，站名曾經拗咗一餐。早期規劃嗰時嗌知識城南站，後嚟引起好多喺何棠下村當地居民話，因為起緊地鐵站、騰飛園同鳳凰湖、萬科幸福譽而拆咗一大堆舊屋而強烈要求站名補償。隨後地鐵方徵求過佢哋啲村民意見同埋地名考察隊嘅考察，話由於車站喺何棠下村地皮範圍入面起，喺2017年4月27號定咗站名嗌做何棠下站。
呢個站主要畀成日出入附近啲樓盤同周邊村民、喺騰飛園上落班啲人上落為主。喺14號綫開通初期，因車站周邊都係施工地帶，加上附近地方都係啱開發無耐，所以比較少人上落。不過14號綫主綫開通之後，客流多咗一堆往返廣州同增城一帶嗰邊啲人上落客。
Dylan係一隻多範式嘅程式語言，包括咗支援函數式同埋物件導向程式設計，佢係動態同埋反射式嘅，但係提供咗設計用喺支援生成高效機械碼嘅編程模型，包括咗喺動態同埋靜態行為嘅細粒度嘅控制。佢係喺1990年代早期由蘋果公司領導嘅群組創造嘅。
市二宮站係設計成冇柱嘅站廳而搞到站廳好闊噉。而收費區喺站廳嘅西邊，周圍俾人行通道圍住嗮，部分車站嘅商鋪都喺收費區入面，而收費區嘅站廳都有2部扶手電梯去到月台嗰邊。雖然話呢個站冇專用𨋢，但係站廳南邊嘅樓梯度整咗條輪椅升降台畀傷殘人士向車站嘅工作人員嚟協助用。
喺1988年嘅「十字綫網」規劃入面就出咗而家嗌「市二宮」嘅車站。嗰時係2號綫嘅車站，就喺同而家嘅市二宮站差唔多嘅位。後嚟喺1997年嘅《廣州市城市快速軌道交通線網規劃研究》話咗，呢個站係2號綫嘅車站，重加入咗2號綫首通段嘅工程入面。
呢個站附近都係笪比較出名嘅婚紗街。由於條路兩邊都開咗好多間婚紗同結婚用品嘅專賣舖，所以有好多乘客都會喺呢個站落車。重有嘅係，呢個站附近都係一大片居民區、學校同工作單位，所以都搞咗幾多返放工同返放學啲人嚟呢個站坐車。
黎以德喺香港大學畢業，有社會科學學士學位。自1983年起，黎以德喺香港政府好多個決策局同部門服務過，做過工業貿易署署長。2009年8月17號獲委任做運輸署署長。作為運輸署署長期間，佢亦擔任幾間運輸相關公司嘅董事，包括地鐵公司、九龍巴士有限公司、龍運巴士有限公司、新世界第一巴士服務有限公司、新大嶼山巴士有限公司、城巴有限公司、天星小輪有限公司、新香港隧道有限公司、香港西區隧道有限公司、大老山隧道有限公司，同埋三號幹線有限公司。
一幅雜湊表會用一個雜湊函數嚟由一個輸入嗰度計出一個號碼，用呢個號碼嚟由一個陣列嘅位嗰度搵出想要嗰件數據，例如想像一個用嚟記住一個組織裏面每個員工嘅名同電話號碼嘅程式，會由查緊嗰個員工嘅名嗰度計出一個號碼，個號碼表示嗰個員工嘅電話號碼喺個陣列嘅邊個位，然後個程式就可以用 output = buckets;噉嘅方法攞到想要嘅數據。
周旭明係TVB編劇出身嘅幕後工作人員，作品包括《街市忍者》、《李小龍傳》、《笑看風雲》、《O記實錄》、《O記實錄II》、《天地男兒》、《天地豪情》、《難兄難弟之神探李奇》、《創世紀》、《娛樂反斗星》、《蕭十一郎 》、《金枝慾孽》、《血薦軒轅》、《婚姻乏術》、《火舞黃沙》、《刑事情報科 》、《珠光寶氣 》、《飛女正傳》、《天與地》、《心戰 》。
佢同大正天皇之間感情好好，打破一般慣例，親自喺老公身邊照料。喺歷代皇后之中可以生到四個皇子，亦都係好稀有嘅例子。據皇后所生秩父宮嘅證實，大正天皇過身之後，貞明皇后每一日嘅生活都係一樣，喺午前有絕大部份嘅時間係喺放置天皇遺照嘅房入面渡過，好似服侍仲未死嘅人一樣。
1946年，英國將新加坡由馬來亞劃分出嚟，成為直轄殖民地。同時宣佈組織一個馬來亞聯邦計劃。但事與願違，呢項計劃因為削弱咗馬來統治者嘅地位，亦將公民權賦予畀華人同其他少數民族，而畀馬來人強烈反對。面對馬來族怨聲載道，英國最終放棄平等公民權計劃，喺1946年6月成立嘅馬來亞聯邦之後喺1948年正式解散，取而代之係1948年2月1號協議成立嘅馬來亞聯合邦，而當時嘅馬來亞聯合邦由英王委任高級專員統治。
為咗擺脫英國殖民統治以爭取獨立，巫統、馬華公會同國大黨三黨組成咗聯盟。1954年5月，東姑阿都拉曼率領敦拉薩同陳東海三人代表團聯袂赴英國倫敦談判民選自治政府事宜，隨後喺1955年7月27號嘅首屆聯合邦立法議會選舉中，聯盟成功贏得52席中嘅51席，喺英國監管下組成自治政府議會。
1956年1月18號至2月8號，首相東姑阿都拉曼率領代表團到英國談判達成協議，英國政府同意俾畀馬來亞聯合邦喺1957年8月31號獨立，並設立里德委員會草擬馬來亞聯合邦憲法。1956年2月20號，呢個代表團由英國倫敦翻返去馬來亞，喺馬六甲怡力嘅英雄草場宣布獨立日期。
1957年8月31號半夜12點，英國國旗正式降下，馬來亞國旗徐徐升起。喺馬來統治者、英國女王代表格樓斯特同人民嘅見證下，東姑阿都拉曼喺吉隆坡默迪卡體育場帶領國人高叫7聲「默迪卡」，正式宣佈馬來亞聯合邦獨立。
2018年8月31號係馬來西亞61周年國慶日，亦係希望聯盟喺2018年第14屆馬來西亞下議院選舉勝出上台後嘅首次國慶日。首相馬哈迪發表國慶獻詞時指呢次國慶日係馬來西亞「再次建國」，亦可以叫做「再次獨立」。
奧地利王位繼承戰爭係歐洲18世紀中嘅戰爭，由1740年打到1748年，起因係奧地利哈布斯堡王朝嘅神聖羅馬帝國皇帝卡爾六世冇仔，奧地利、匈牙利、波希米亞王位本應由佢大女瑪利亞杜麗莎繼承，但法國、普魯士等國唔想承認，所以打起嚟，好多歐洲國都打埋一份，最後瑪利亞杜麗莎繼承奧地利、匈牙利、波希米亞王位獲承認，而佢老公法蘭茲當選神聖羅馬帝國皇帝。
第5屆印尼總統選舉喺2009年7月8號舉行，如果攞唔到半數選票就可能會係9月8號舉行第二輪投票。而呢次總統同埋副總統嘅任期由2009年至到2014年。根據印尼國家選舉委員會初步開票結果，做緊總統尤多約諾攞到超過六成選票，預計唔使舉行第二輪投票順利連任，而最終選舉結果會喺7月底公布。
印尼人民協商會議選舉喺4月9號舉行之後，政黨之間就開始尋找結盟，提名侯選人參選。因為根據2008年頒布嘅總統選舉法，參選人係一定要攞到政黨或者係聯盟提名，要提命嘅政黨或聯盟要係人民協商會議選舉入面攞到至少兩成半選票，又或者係人民代表議會入面攞到至少兩成議席。
有消息話現任副總統卡拉所屬嘅專業集團黨會同前總統梅加瓦蒂所屬嘅民主奮鬥黨結盟，同蘇西洛嘅民主黨競選。不過，由於兩黨喺4月13號講唔掂數，原因係專業集團黨希望繼續同蘇西洛結盟以維持影響力。蘇西洛就同多個伊斯蘭團體傾計，企圖結盟控制超過半數嘅國會議席。
4月底，專業集團黨同團體見面，爭取提名卡拉嘅選票。之後，由十個政黨組成嘅聯盟係5月1號成立，其中包括專業集團黨、民主奮鬥黨、大印尼行動黨、人民良知黨、和平福利黨、改革星黨、全國教徒復興黨、全民關注黨、勞工黨同回教教士黨。
5月7號，民主奮鬥黨宣布前總統梅加瓦蒂會參選，但係冇公布副總統人選。民主奮鬥黨高層傾向大印尼行動黨嘅普拉伯沃成為梅加瓦蒂嘅副手，但兩黨要去到登記截止日兩日之前才達成咗共識，5月15號公布推舉梅加瓦蒂參選總統，普拉伯沃就參選副總統。
5月12號，蘇西洛公布印尼中央銀行行長布迪奧諾做佢嘅副手。同蘇西洛所屬嘅民主黨聯盟，包括民族復興黨、統一建設黨同公正福利黨，但會估到副手會簡其中一個做聯盟黨。而四個聯盟黨就一度威脅同大印尼行動黨結盟，另推一個參選人出嚟，不過民族復興黨後來對蘇西洛嘅做法表示支持，其餘三個聯盟黨最後亦跟住支持，並參加5月15號喺萬隆舉行嘅提名典禮。
太和鎮係中國廣東省廣州市白雲區轄下嘅一個鎮，喺白雲區中部。轄區總面積155.37平方公里，下轄2個社區21個村，總人口12.05萬人，其中本地戶籍人口7.13萬人，外來常住人口4.92萬人。鎮內有省級森林公園帽峰山森林公園。
猛獅196，對外稱為猛獅SD200，係西德猛獅出嘅一款後置引擎雙層巴士底盤，1973年首次亮相，1974年投產。車身係由Gaubschat、Orenstein & Koppel或者Waggon Union造。
西德西柏林嘅BVG買得最多猛獅SD200，總共有956架。另外，有兩架SD200喺1975年去咗瑞士蘇黎世，西德Lübeck嘅LVG亦喺1976至1983年引入8架SD200。除此之外，猛獅亦出咗一架SD200用嚟發展地台較低嘅單層巴士，重有一副SD200底盤去咗BVG用嚟作教學用途。
喺薄扶林道54號嘅建築物歷史始於1893年，前身係聖嘉諾撒仁愛女修會成立嘅一間寄宿學校，叫做 The First House。1907年，因為香港島包括堅道一帶都發生致命嘅傳染病，所以呢間寄宿學校被迫停辦。
鵝鑾鼻，係臺灣最南邊嘅地名，喺臺灣屏東縣恆春鎮，隔咗個巴士海峽就係菲律賓。根據臺灣日治時期嘅文獻，鵝鑾鼻當時嘅名係片假名「ガランピ」或漢字「鵞鑾鼻」。「鵝鑾」係臺灣原住民排灣族嘅語言「帆」嘅譯音，因為附近嘅香蕉灣好似船帆，所以就叫做「鵝鑾」，加上嗰度嘅地形好似突咗出嚟嘅鼻，「鼻」係指岬角，所以就叫「鵝鑾鼻」或「鵝鑾鼻半島」。
公園佔地面積5.3公頃，入面分咗休閒活動區、文化娛樂區、兒童活動區、濱水散步區，遛狗區同公園管理區等6大功能區域。綠地主要種咗榕屬、雞蛋花屬、羊蹄甲屬、棕櫚屬、開花灌木同埋開闊嘅草坪植物為主。啲建築主要以嶺南建築為主，形成嶺南水鄉嘅特色風光。
N113副Scania引擎係打橫擺喺車尾，容量係11升。佢可以整成單層巴士N113CLB/N113CRB、掛接巴士N113ALB、雙層巴士N113DRB/三軸版N113，同埋後來加入嘅低地台單層巴士N113CLL/N113CRL。
Scania N113喺1999年停產。單層版俾Scania N94取代，但為英國市場而設嘅N113DRB雙層巴士一直都冇其他代替品，直到2002年Scania推出N94UD OmniDekka低地台雙層巴士為止。
九龍城體育館，香港室內體育館之一，喺九龍城衙前圍道一百號，九龍城市政大廈三樓，英文叫Kowloon City Sports Centre。行政上歸九龍城區。設施有籃球場、排球場、羽毛球場、壁球場、乒乓球檯、活動室。
有一日，毛利小五郎接到日本出名舞台劇演員牧樹里嘅委託，牧樹里話佢收到怪盜基德嘅信封，信嘅大概意思係基德要偷走牧樹里會響表演上面展出嘅藍寶石「命運的寶石」。柯南估到基德會扮做某個人入場去偷寶石，所以佢匿響一二角，睇實藍寶石。
爾個時候，一個古怪人物出現。個嗰人就係工藤新一！柯南好嬲，但又唔可以出聲，驚畀人發現自己身體因為食藥而變細爾回事，所以柯南睇實爾個假新一。就係差唔多完場嘅時候，柯南發覺假新一唔見咗，隨即追上去，但係畀佢走咗佬。
不過出人意表咁，「命運的寶石」竟然冇畀基德偷走。所以牧樹里為咗多謝小五郎，請佢去一齊北海道函館嘅別墅到度假，同行嘅重有牧樹里同一班演員。估唔到，原來基德係想響飛機上面落手偷走寶石！但係就響同一時間，牧樹里畀人殺咗，就連飛機駕駛員都因為受到影響而昏迷！
孫雪祺2012年到2013年做過東方衛視實習生，2015年到2017年做過亞太第一衛視記者，2017年亦喺香港中文大學新聞系碩士畢業。佢2018年1月加入無綫電視做財經記者。因為佢個樣有幾分似藝人陳瀅而畀網民談論。
《教父》係一本犯罪小說，由意大利裔美國作家Mario Puzo寫嘅，喺1969年出版，小說講述喺紐約市由Vito Corleone帶領嘅虛構黑手黨家族故事。小說涵蓋咗1945年至1955年，重有講到Vito Corleone喺童年到成年嘅背景故事。
呢條馬路實際係北海喺1992～1993年喺海城區搞嘅路網工程之一。嗰時正式諗住規劃犀利啲而出咗好多錢搞成120m闊嘅道路，路名規劃成疏港大道。1993年後半，因為北海入面周圍都係爛尾樓而設計成將近15km嘅主幹道，但因為唔夠錢而停咗工好長時間。
根據呢套諗頭，一個人嘅腦入面會有一套對於自己母語「啲文法應該係點」嘅內隱知識，所以如果想得知一隻語言嘅文法，最好就係攞一拃唔同嘅句子，問吓一啲以嗰隻語言做母語嘅人，問佢哋覺得啲句子「係咪可以接受」，而可接受度判斷作業簡單講就係做呢樣嘢嘅工序。
鋁土礦冇過度集中喺某啲區域生產，而係遍佈世界各地，不過好難喺普通嘅岩石裏面攞到，所以含量比較多嘅鋁土礦，就變成咗製造鋁嘅主要原料。鋁土礦一般喺海盆地同湖盆地以沉積嘅方式開採，亦都可以藏喺玄武岩或者其它岩石嘅風化殼裏面。
金馬大橋係廣東一棟橋，連接佛山三水同肇慶高要金利鎮。條橋跨西江，全長1912.6米，雙向6車道，係G80廣昆高速公路橫江至馬安段一橛。由大連理工大學土木建築設計研究院設計，重慶橋梁工程總公司南方分公司施工，喺1995年5月開工，1999年2月25號合龍，同年完工，2002年8月31號正式通車。
韓俊賢喺2003年出任民主倒董力量行政幹事，之後亦曾經效力街工，2019年第6屆區議會選舉，韓俊賢參選葵青區議會長青選區，最後以4575票當選，唔單只打贏在位25年嘅經民聯李志強，亦都成功報咗黨友黃光武四年前落選嘅一箭之仇。
呈分試又叫做報分試，係香港教育局根據校內成績去編排全香港小學生嘅排名，從而分配中學嘅學位派位。呈分試唔係全港嘅統一考試，每間小學需要將每位學生五年級下學期同六年級上下學期，總共三個學期嘅成績呈交畀教育局，而評核方法除咗考試之外，根據每間小學各自嘅方針，亦都包括小測、總測、課業等。
豪韻統一擬爲/ɑu/，肴韻有擬/ɯau/、/au/、/ɯɛu/，宵韻有擬/iɛu/、/ieu/、/iæu/，蕭韻係四等韻，對四等韻嘅擬音一派認爲四等有介音，擬爲/ieu/、/iɛu/，一派認爲介音係後來滋生，擬爲/eu/、/ɛu/。
所有超過1位數嘅可交換質數都係由1、3、7、9數字組成，唔包括所有偶數及5，因為若果出現呢啲數字，呢啲數字喺交換位置後可能會喺個位數，而超過1位數嘅數字，若個位數係偶數或者5，一定唔係質數。已有數字家證明冇任一個可交換質數中有1、3、7、9中嘅三個數字，亦冇任一個可交換質數其中有1、3、7、9中嘅二個數字，而且每個數字出現唔止一次。
對於3 < n < 6·10175嘅正整數n，唔存在n位數且唔係循環單位嘅可交換質數。目前猜想除咗上述數字外，唔存在其他嘅可交換質數。喺二進制入面，只有循環單位先有可能係可交換質數，因爲若果任何一位數係0，呢個0交換位置到最末位嘅時候，數字係合成數，唔係質數。
佢喺2004年8月11號至9月25號、10月21號至10月25號喺學校發起宗敎民主化絕食活動。2008年10月1號發起反對軍隊嘅裸體示威。2008年以來喺良心的服兵役拒絶活動、軍隊反對兼反戰平和活動〔呢句嘢唔似粵語，唔該改咗佢〕。
寧那·華納·法斯賓達係一個西德編劇、劇作家、電影導演、演員、電影剪接師、電視導演、電影攝影師、製片人、電影演員、戲劇導演、作者、舞台劇演員、電視演員、導演。佢同荷索、舒倫杜夫、雲溫達斯等人，成為新德國電影嘅代表人物。
生於德國小鎮嘅法斯賓達，自小父母就分開，由脾氣古怪嘅媽媽揍大，佢每逢遇到困難，就走入戲院睇荷理活電影逃避現實。佢曾經拍八米厘短片投考柏林電影學院，但被拒絕。1967年，大專都未畢業，加入慕尼黑動劇團參與創作演出。
之後佢自組班底，建立劇團，大胆做劇場實驗。1969年，佢更嘗試拍電影，拍出首齣長片《愛比死更冷》，展開電影生涯。佢多才多藝，作曲、攝影、編導演樣樣皆能，作品橫跨電影、電視、舞台，又寫影評寫自傳。佢素來好有性格，愛著有型黑皮褸戴黑框眼鏡，外形粗獷不修邊幅，作風豪放，情感大起大落，三十七歲就英年早逝。
呢個站喺1997年嘅廣州地鐵規劃入面出現，嗰時嘅3號綫規劃經過呢度。喺2003年，雖然路線所經過地方保留咗，但路線名變成5號綫。隨後喺局部修改方案入面調轉咗兩條路線經過位，令路線經過所在地變成14號綫經過嘅地方，但嗰時未搞呢個站出嚟。
2013年4月19號，工地正式圍蔽兼開始入場施工。後嚟就快開工嗰時，國務院宣佈咗南海神廟成為中華人民共和國第七批重點文物。後嚟施工方考慮到附近有間大廟，及廣州市考古研究所過嚟呢間廟搞考古研究嘅關係而做好施工期間要保護好文物。
同年9月17號，黃埔區人民政府開咗濱江新城嘅設計同規劃方案大會，入面提出要將呢個站改名，結果俾廣州市民政局採納兼批准咗而改名做南海神廟站。隨後施工方轉咗工地到黃埔東路近電廠西路口嗰邊起連同13號綫走向都改埋，同年11月17號正式開始圍蔽，三日後亦將附近嘅大型街市拆咗。
2014年9月24號，車站開始復工。隨後施工一直好順利，直到2016年5月31號順利封頂。佢亦成為13號綫一期入面，黃埔區第一座封頂嘅車站。盾構方面，其中夏園⇄廟頭之間盾構隧道從2016年3月18號開挖，直到2016年11月14號先至雙綫貫通嗮。
呢個站係13號綫一期嘅唯一文化站，亦係2017年12月28號開通營運嗰四條新綫嘅其一帶有嶺南文化主體嘅車站。喺站廳同月台位整咗以南海神廟做主題嘅文化藝術牆，主要內容以大量嘅山水石嚟展現古代海上絲綢之路發祥地嘅歷史風貌。
當初民進黨旨意靠東京都知事小池百合子喺東京都議會選舉嘅餘威領導反安倍晉三路線嘅候選人，務求贏得眾議院選舉，於是叫民進黨員「借殼」希望之黨出選，點知小池唔肯接收所有民進黨員，要揀過先，加上佢又唔肯辭職選國會議員等等不利因素，搞到希望之黨選舉成績好差。
選舉之後，民進黨一直接觸立憲民主黨同希望之黨，希望統一返三個黨，最初民進黨建議三黨合組統一會派，不過好快立憲民主黨拒絕咗，民進黨同希望之黨繼續傾嘅時候，因為雙方意見南轅北轍，反而觸發唔少民進黨參議員「轉會」去立憲民主黨。
國民民主黨組成嘅方式好特別，首先，舊希望之黨解散，然後成立咗一個叫「國民黨」嘅新黨同埋新嘅希望之黨，跟著呢個「國民黨」即日就整體合併落民進黨度，成為國民民主黨。所以名義上，國民民主黨繼承咗以前民主黨同民進黨嘅身份。
同一年7月，國民民主黨迎嚟2019年日本參議院選舉，呢次亦都係創黨之後嘅第一場選舉，結果國民黨贏咗6席，比起選之前少2席，同時比例代表嘅票數亦都少過2017年希望之黨嗰時好多。日本主張修憲嘅政黨爭4席就達到修憲嘅門檻。
喺參議院選舉完咗之後，原本對在野黨派合併比較反對嘅立民黨，態度開始軟化，因為今次佢哋比起上次眾議院選舉少咗足足300萬票。到9月，立民黨、國民黨等嘅在野黨派成立咗統一會派。到10月，兩個黨開始為合併交換意見。
3.23民間全民投票係一個由香港大學民意研究計劃設計畀香港市民全民投票嘅系統，等市民優先體驗普選。除咗網上投票，iPhone機主亦可以下載投票應用程式投票，不過投票開始冇耐，系統懷疑俾黑客攻擊，所以亦設有人手投票。
STEM係代表科學、科技、工程、數學每個英文譯寫嘅第一個字母簡寫。推動STEM教育係配合全球嘅教育趨勢，以裝備學生應對社會同全球因應急速嘅經濟、科學、科技發展所帶嚟嘅轉變同挑戰。STEM教育主要係透過科學、科技、數學教育推動。
劉皓嵐喺一般家庭出世，阿爸Justin Lau係專業攝錄師，拍製過唔少歌手MV同廣告，阿媽網名柔烽，曾經喺商業電台嘅天比高創作教攝影，係當時嘅創作總監、後來嘅《100毛》同《毛記電視》創辦人之一「腦細」林日曦嘅同事。
之後劉皓嵐加入毛記電視，成為毛記電視嘅童星，並喺2016年1月11號嘅《第一屆十大勁曲金曲分獎典禮》度以藝名「劉小華」登台演出，而當時佢因為獨唱《補充練習無間做》歌詞入面「明明我已晝夜無間想討好老母」引起爭議。
釋星雲法師，童年出家。俗名李國深，法名今覺，法號悟徹，自號星雲，筆名趙無任。生於中華民國江蘇省江都縣，漢傳佛教比丘及學者，臨濟宗第四十八代傳人，同時亦係佛光山開山宗長、國際佛光會嘅創辦人，尊稱星雲大師。
1946年，聯合國助理秘書長昂希‧洛芝耶邀請涵夫利加入聯合國秘書處，負責起草《世界人權宣言》。涵夫利嘅草稿為《世界人權宣言》嘅最終版本打定徂基礎。1948年12月10號，聯合國大會以48票贊成、0票反對、8票棄權通過徂宣言。